SK Úradný vestník Európskej únie C 169/3

OZNÁMENIE KOMISIE

Zverejnenie celkového množstva kvót v obehu za rok 2017 na účely trhovej stabilizačnej rezervy podľa systému EÚ na obchodovanie s emisiami EU ETS, zriadeného smernicou 2003/87/ES

(2018/C 169/03)

1. ÚVOD

V roku 2015 prijali Rada a Európsky parlament rozhodnutie zriadiť trhovú stabilizačnú rezervu (1) v rámci systému EÚ na obchodovanie s emisiami (EU ETS) zriadeného smernicou Európskeho parlamentu a Rady 2003/87/ES (2). Trhová stabilizačná rezerva začne fungovať od roku 2019. Účelom rezervy je predísť tomu, aby trh EÚ s uhlíkom fungoval s veľkým štrukturálnym prebytkom kvót, s čím súvisí hrozba, že by v dôsledku tejto situácie EU ETS nemohol poskytnúť potrebný signál pre investície vedúce k nákladovo efektívnemu dosiahnutiu cieľa EÚ týkajúceho sa znižovania emisií.

V rozhodnutí sa uvádza, že od roku 2017 Komisia každoročne do 15. mája zverejní celkové množstvo kvót v obehu. Tento údaj rozhoduje o tom, či by mali byť kvóty, ktoré sa majú v nasledujúcom roku vydražiť, umiestnené do rezervy.

Dňa 12. mája 2017 uverejnila Komisia celkové množstvo kvót v obehu vo výške približne 1,6 miliardy kvót (3). V súlade s dohodnutými pravidlami trhovej stabilizačnej rezervy však toto zverejnenie nemalo za následok umiestnenie kvót do rezervy.

Toto oznámenie je druhým zverejnením na účely trhovej stabilizačnej rezervy a týka sa roku 2017. Obsahuje skutočné celkové množstvo kvót v obehu a podrobne opisuje, ako sa tento údaj vypočítal. Keďže trhová stabilizačná rezerva začne fungovať v roku 2019, toto zverejnenie je prvým svojho druhu, ktoré povedie k umiestneniu kvót do rezervy.

2. FUNGOVANIE TRHOVEJ STABILIZAČNEJ REZERVY

Trhová stabilizačná rezerva funguje automaticky, ak celkové množstvo kvót v obehu prekročí stanovené rozpätie. Kvóty sa umiestnia do rezervy vtedy, ak celkové množstvo kvót v obehu prekročí prahovú hodnotu 833 miliónov kvót. Kvóty sa z rezervy uvoľnia vtedy, ak celkové množstvo kvót v obehu bude nižšie ako 400 miliónov kvót. Kvóty sa v budúcnosti umiestnia do rezervy tým, že sa ich vydraží menej, a uvoľnia sa z rezervy tým, že sa ich vydraží o 100 miliónov viac.

Zverejnenie celkového množstva kvót v obehu, na základe ktorého budú kvóty umiestnené do rezervy alebo z rezervy uvoľnené, je preto kľúčovým prvkom pre fungovanie rezervy.

V súvislosti s nedávno schválenou revíziou systému EU ETS (4) sa vykonali dôležité zmeny vo fungovaní trhovej stabilizačnej rezervy. Počas obdobia od roku 2019 do roku 2023 sa percentuálny podiel celkového množstva kvót v obehu, ktorým sa určuje počet emisných kvót vložených do rezervy, ak sa prekročí prahová hodnota 833 miliónov kvót, dočasne zdvojnásobí z 12 % na 24 %. Podobne sa aj percentuálny podiel uplatňovaný na určenie umiestnených kvót do trhovej stabilizačnej rezervy v prvých ôsmich mesiacoch prevádzky rezervy v roku 2019 zdvojnásobuje z 8 % na 16 % (5). Okrem toho od roku 2023 už kvóty v trhovej stabilizačnej rezerve v množstve, ktoré je vyššie ako aukčný objem v predchádzajúcom roku, nebudú platiť.

Na základe tohto oznámenia sa preto počas prvých 8 mesiacov roku 2019 so začiatkom od 1. januára umiestni do rezervy 16 % celkového množstva kvót v obehu. Zodpovedajúce množstvo sa odpočíta od aukčných objemov členských štátov podľa ich príslušných aukčných podielov. V tejto súvislosti je dôležité pripomenúť, že do 31. decembra 2025 sa kvóty prerozdelené na účely solidarity a rastu v Únii neberú pri určovaní príslušných podielov do úvahy.

Podobne sa aj 24 % celkového množstva kvót v obehu, ktoré sa má zverejniť v máji 2019, umiestni do rezervy počas 12-mesačného obdobia od 1. septembra 2019, a nevydraží sa v členských štátoch.

3. CELKOVÉ MNOŽSTVO KVÓT V OBEHU

Podľa článku 1 ods. 4 rozhodnutia (EÚ) 2015/1814 celkové množstvo kvót v obehu „je kumulatívne množstvo kvót vydaných v období od 1. januára 2008 vrátane množstva vydaného podľa článku 13 ods. 2 smernice 2003/87/ES v uvedenom období a nárokov na používanie medzinárodných kreditov uplatnených zariadeniami v rámci systému EU ETS v súvislosti s emisiami do 31. decembra daného roku, mínus množstvo kumulatívnych ton overených emisií zo zariadení v rámci systému EU ETS od 1. januára 2008 do 31. decembra toho istého daného roku, všetky kvóty zrušené v súlade s článkom 12 ods. 4 smernice 2003/87/ES a množstvo kvót v rezerve.“

Stručne povedané, celkové množstvo kvót v obehu relevantné pre ich umiestnenie do trhovej stabilizačnej rezervy alebo ich uvoľnenie z tejto rezervy sa vypočíta podľa tohto vzorca:

TNAC = ponuka – (dopyt + kvóty v trhovej stabilizačnej rezerve)

Celkové množstvo kvót v obehu určujú tri rôzne prvky: po prvé, ponuka kvót od 1. januára 2008; po druhé, množstvo odovzdaných a zrušených kvót („dopyt“); a po tretie, držané rezervy.

Ako sa stanovuje v rozhodnutí (EÚ) 2015/1814, kvóty pre leteckú dopravu a overené emisie z leteckej dopravy sa v tejto súvislosti nezohľadňujú.

3.1. Ponuka

Ponuku kvót na trhu určuje päť rôznych prvkov:

— kvóty prenesené z obdobia rokov 2008 – 2012 (fáza 2),

— kvóty vydražené medzi 1. januárom 2013 (6) a 31. decembrom 2017,

— kvóty pridelené bezplatne medzi 1. januárom 2013 a 31. decembrom 2017 vrátane kvót pridelených z rezervy pre nových účastníkov (NER),

— kvóty, ktoré speňažila Európska investičná banka (EIB) na účely programu NER300, a

— nároky na používanie medzinárodných kreditov, ktoré si zariadenia uplatnili v súvislosti s emisiami do 31. decembra 2017.

Množstvo kvót prenesených z fázy 2 EU ETS predstavuje 1 749 540 826 (7). Toto „celkové množstvo prenesených kvót“ predstavuje celkové množstvo kvót vydaných v priebehu fázy 2 EU ETS, ktoré neboli odovzdané na krytie overených emisií alebo zrušené. Na účely určenia celkového množstva kvót v obehu to teda predstavuje množstvo kvót v obehu v rámci ETS na začiatku obdobia 2013 – 2020 (fáza 3), t. j. 1. januára 2013, a takto sa to zohľadňuje aj pri výpočte.

Podľa správ o aukciách na spoločnej aukčnej platforme a na relevantných nezávislých platformách (8) množstvo kvót vydražených v období medzi 1. januárom 2013 a 31. decembrom 2017 vrátane takzvaných skorších aukcií predstavuje 3 725 458 000.

Množstvo kvót pridelených bezplatne medzi 1. januárom 2013 a 31. decembrom 2017 vrátane kvót pridelených z rezervy pre nových účastníkov predstavuje 4 402 755 035 (9).

Na účely programu NER300 speňažila Európska investičná banka 300 000 000 kvót (10).

Nároky na používanie medzinárodných kreditov, ktoré si zariadenia uplatnili v súvislosti s emisiami do 31. decembra 2017, zodpovedajú množstvu 419 338 468 (11).

3.2. Dopyt

Dopyt predstavuje celkové množstvo overených emisií zo zariadení medzi 1. januárom 2013 (12) a 31. decembrom 2017, t. j. 8 942 239 207 (13), a množstvo kvót zrušených v rovnakom období, čo zodpovedá množstvu 278 524 kvót.

3.3. Držaná trhová stabilizačná rezerva

Vzhľadom na to, že trhová stabilizačná rezerva začne fungovať až v roku 2019, nie sú v súčasnosti v rezerve žiadne kvóty.

3.4. Celkový počet kvót v obehu

Vzhľadom na vyššie uvedené skutočnosti predstavuje celkové množstvo kvót v obehu 1 654 574 598 kvót.

4. ZÁVER

V súlade s dohodnutými pravidlami trhovej stabilizačnej rezervy sa v prvých 8 mesiacoch roku 2019, začiatkom 1. januára, umiestni do rezervy celkovo 264 731 936 kvót.

Ďalšie zverejnenie sa uskutoční v máji 2019 s cieľom určiť umiestnené množstva do rezervy za obdobie od 1. septembra 2019 do augusta 2020.

Tabuľka 1

Prehľad

Ponuka a) Množstvo kvót prenesených z fázy 2 1 749 540 826 b) celkové množstvo kvót pridelených bezplatne medzi 1. januárom 2013 a 31. decembrom 2017 vrátane kvót pridelených z rezervy pre nových účastníkov 4 402 755 035 c) celkové množstvo kvót vydražených v období medzi 1. januárom 2013 a 31. decembrom 2017 vrátane skorších aukcií 3 725 458 000 d) množstvo kvót, ktoré speňažila Európska investičná banka (EIB) na účely programu NER300 300 000 000 e) nároky na používanie medzinárodných kreditov, ktoré si zariadenia uplatnili v súvislosti s emisiami do 31. decembra 2017 419 338 468 Súhrn (ponuka) 10 597 092 329





Dopyt a) Overené emisie zo zariadení v rámci systému EU ETS od 1. januára 2013 do 31. decembra 2017 v tonách 8 942 239 207 b) Kvóty zrušené v súlade s článkom 12 ods. 4 smernice 2003/87/ES do 31. decembra 2017 278 524 Súhrn (dopyt) 8 942 517 731





Držaná trhová stabilizačná rezerva Množstvo kvót v rezerve 0 Celkový počet kvót v obehu 1 654 574 598

(1) Rozhodnutie Európskeho parlamentu a Rady (EÚ) 2015/1814 zo 6. októbra 2015 o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii a o zmene smernice 2003/87/ES (Ú. v. EÚ L 264, 9.10.2015, s. 1).

(2) Smernica Európskeho parlamentu a Rady 2003/87/ES z 13. októbra 2003, o vytvorení systému obchodovania s emisnými kvótami skleníkových plynov v spoločenstve, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).

(3) Pozri oznámenie Komisie C(2017) 3228 final, dostupné na: https://ec.europa.eu/clima/sites/clima/files/ets/reform/docs/c_2017_3228_en.pdf

(4) Smernica Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne zníženie emisií a investície do nízkouhlíkových technológií a rozhodnutie (EÚ) 2015/1814 (Ú. v. EÚ L 76, 19.3.2018, s. 3).

(5) Pozri článok 1 ods. 5 rozhodnutia (EÚ) 2015/1814, podľa ktorého sa 12 % celkového množstva kvót v obehu v každom roku umiestni do rezervy a počas prvých 8 mesiacov prevádzky rezervy (od 1. januára do 1. septembra 2019) sa do rezervy umiestni 8 % kvót, a článok 2 smernice (EÚ) 2018/410, podľa ktorého sa tieto percentuálne podiely zdvojnásobujú až do 31. decembra 2023.

(6) V tomto údaji sú zahrnuté takzvané skoršie aukcie, t. j. kvóty platné na obdobie 2013 – 2020, ktoré sa dražili pred 1. januárom 2013.

(7) Pozri Správu o trhu s uhlíkom z roku 2015; COM (2015) 576.

(8) K dispozícii na adrese: http://www.eex.com/en/products/environmental-markets/emissions-auctions/archive and https://www.theice.com/marketdata/reports/148

(9) Na základe výpisu z protokolu transakcií EÚ z 1. apríla 2018.

(10) Prvá tranža v objeme 200 miliónov kvót sa predala v rokoch 2011 a 2012 a druhá tranža v objeme 100 miliónov kvót sa predala v rokoch 2013 a 2014; podrobnejšie informácie možno nájsť na stránke https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(11) Na základe výpisu z protokolu transakcií EÚ z 1. apríla 2018.

(12) Pokiaľ ide o overené emisie z obdobia rokov 2008 – 2012, pozri vysvetlivky k „celkovému množstvu prenesených kvót“ (oddiel 3.1).

(13) Celkové množstvo overených emisií vychádza z výpisu z protokolu transakcií EÚ z 1. apríla 2018, aby sa zohľadnilo množstvo overených emisií nahlásených do 31. marca 2018. Emisie nahlásené po tomto dátume sa preto v tomto celkovom množstve nezohľadňujú.